b'\n_START_ARTICLE_\nRund\xc4\x81le (dvorec)\n_START_SECTION_\nZgodovina\n_START_PARAGRAPH_\nLeta 1735 je vojvoda kurlandski Ernst Johann von Biron  kupil zemlji\xc5\xa1\xc4\x8de v Rund\xc4\x81le s starim srednjeve\xc5\xa1kim gradom na ozemlju na\xc4\x8drtovanem za poletno rezidenco. Stari grad je bil poru\xc5\xa1en in leta 1736 se je po zasnovi Bartolomea Rastrellija pri\xc4\x8dela gradnja novega dvorca. Gradnja je potekala po\xc4\x8dasi, ker so del materiala in drugih sredstev uporabili pri gradnji dvorca Jelgava, ki je bil za vojvodo pomembnej\xc5\xa1i. Gradnjo istega je prav tako vodil Bartolomeo Rastrelli. Po padcu Birona v nemilost leta 1740 je dvorec stala nedokon\xc4\x8dan in prazen vse do leta 1762, ko se je Biron vrnil iz izgnanstva. Pod nadzorom Rastrellija je bila gradnja dvorca kon\xc4\x8dana leta 1768. Johann Michael Graff je v tem \xc4\x8dasu izdelal razko\xc5\xa1ne dekoracije za dvorec. Ernstu Johannu von Bironu je bil dvorec v\xc5\xa1e\xc4\x8d in se je \xc5\xa1e istega leta preselil vanj. Pogosto je obiskoval dvorec in v njem pre\xc5\xbeivljal poletja vse do svoje smrti leta 1772. Sin vojvode Ernst Johann Peter von Biron je le nekajkrat obiskal dvorec, ker je za razliko od svojega o\xc4\x8deta poletja raje pre\xc5\xbeivljal v svoji pala\xc4\x8di Vircava._NEWLINE_Po vklju\xc4\x8ditvi Vojvodstva Kurlandije in Semigallije v Rusko carstvo, je leta 1795 carica Katarina Velika podarila dvorec grofu Valerianu Zubovu, najmlaj\xc5\xa1emu bratu svojega ljubimca,  princa Platona Zubova. Po smrti Valeriana Zubova leta 1804, se je v pala\xc4\x8di naselil Platon Zubov. Njegova mlada vdova, Thekla Walentinowicz, h\xc4\x8derka doma\xc4\x8dega zemlji\xc5\xa1kega posestnika, se je poro\xc4\x8dila z grofom \xc5\xa0uvalovim, dvorec pa je pre\xc5\xa1el pod nadzor  dru\xc5\xbeine \xc5\xa0uvalov, v lasti katere je ostal do nem\xc5\xa1ke okupacije v prvi svetovni vojni. Med prvo vojno  je  v dvorcu nem\xc5\xa1ka vojska ustanovila bolni\xc5\xa1nico in \xc5\xa1tabno pisarno. Med francoskim napadom na Rusijo leta 1812 so dvorec uporabljali kot bolni\xc5\xa1nico za Napoleonovo vojsko. V dvorcu je pokopanih ve\xc4\x8d vojakov, ki so umrli v tej bolni\xc5\xa1nici. Takrat je bil postavljen tudi spomenik pred vhodom v dvorec. Ob koncu 19. stoletja sta bila obnovljena in rekonstruirana tako dvorec kot pripadajo\xc4\x8di park. _NEWLINE_Leta 1919 je dvorec utrpel resne po\xc5\xa1kodbe med latvijsko vojno za neodvisnost. Med umikom Bermontijancev (pripadnikov Zahodno ruske prostovoljske vojske) iz ozemlja dana\xc5\xa1nje Latvije je bil dvorec deloma po\xc5\xbegan. Leta 1920 po latvijskih agrarnih reformah je dvorec pre\xc5\xa1el v lastni\xc5\xa1tvo Ministrstva za kmetijstvo Latvije. Del prostorov dvorca je zasedla lokalna \xc5\xa1ola, del pa je bil prenovljen v stanovanja za potrebe latvijskih voja\xc5\xa1kih veteranov. Leta 1924 je bil dvorec Rund\xc4\x81le vklju\xc4\x8den v seznam dr\xc5\xbeavnih za\xc5\xa1\xc4\x8ditenih spomenikov,  \xc4\x8deprav so ga \xc5\xa1e vedno uporabljali kot \xc5\xa1olo. Leta 1933 je dvorec Rund\xc4\x81le prevzelo Ministrstvo za \xc5\xa1olstvo in so ga uradno obnovili za potrebe \xc5\xa1ole._NEWLINE_Po drugi svetovni vojni je dvorec do\xc5\xbeivel resen udarec, ko so ob \xc5\xa1oli v njem zgradili skladi\xc5\xa1\xc4\x8de \xc5\xbeita. Jedilnica dvorca je bila preurejena v \xc5\xa1olsko telovadnico. V dvorcu je \xc5\xa1ola delovala vse do leta 1978._NEWLINE_Leta 1963 je dvorec Rund\xc4\x81le postal podru\xc5\xbenica Muzeja lokalne zgodovine Bauska. Leta 1965 in leta 1971 je vrhovni sovjet Latvijske SSR sprejel sklep o obnovi dvorca Rund\xc4\x81le. Leta 1972 je bil ustanovljen Muzej dvorca Rund\xc4\x81le. Latvijski slikar in umetnostni zgodovinar Imants Lancmanis je postal direktor muzeja in obnova dvorca je postalo njegovo \xc5\xbeivljenjsko delo. Obse\xc5\xbena raziskovalna in restavratorska dela je do leta 1992 v celoti financirala dr\xc5\xbeava. Po obnovitvi latvijske neodvisnosti je dr\xc5\xbeava \xc5\xa1e naprej financirala obnovitvena dela,  deloma z dodatnim financiranjem z zasebnimi donacijami, kasneje pa tudi iz strukturnih skladov in Kohezijskega sklada Evropske unije. Pomladi leta 2015 je bilo objavljeno, da so obnovitvena dela v dvorcu Rund\xc4\x81le zaklju\xc4\x8dena. Skupni stro\xc5\xa1ki obnovitve od leta 1972 do leta 2014 so ocenjeni na 8.420.495 evrov._NEWLINE_ _NEWLINE_Dvorec Rund\xc4\x81le je glavna turisti\xc4\x8dna znamenitost Latvije. Uporablja se tudi za namestitev tujih dr\xc5\xbeavnikov in za protokolarne namene latvijske dr\xc5\xbeave. Danes dvorec skupaj s pripadajo\xc4\x8dim parkom tvori Muzej dvorca Rund\xc4\x81le.'